CELEX: 32020L0876
Language: el
Date: 2020-06-24 00:00:00
Title: Οδηγία (ΕΕ) 2020/876 του Συμβουλίου της 24ης Ιουνίου 2020 για την τροποποίηση της οδηγίας 2011/16/ΕΕ προκειμένου να αντιμετωπιστεί η επείγουσα ανάγκη παράτασης ορισμένων προθεσμιών υποβολής και ανταλλαγής πληροφοριών στον τομέα της φορολογίας λόγω της πανδημίας COVID-19

26.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 204/46
               
            
         ΟΔΗΓΙΑ (ΕΕ) 2020/876 ΤΟΥ ΣΥΜΒΟΥΛΙΟΥ
         της 24ης Ιουνίου 2020
         για την τροποποίηση της οδηγίας 2011/16/ΕΕ προκειμένου να αντιμετωπιστεί η επείγουσα ανάγκη παράτασης ορισμένων προθεσμιών υποβολής και ανταλλαγής πληροφοριών στον τομέα της φορολογίας λόγω της πανδημίας COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 113 και 115,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Οι σοβαροί κίνδυνοι για τη δημόσια υγεία και οι λοιπές δυσχέρειες λόγω της πανδημίας COVID-19, καθώς και τα μέτρα αναστολής των δραστηριοτήτων που επέβαλαν τα κράτη μέλη ώστε να βοηθήσουν στην ανάσχεση της πανδημίας, έχουν διαταράξει σημαντικά την ικανότητα των επιχειρήσεων και των φορολογικών αρχών των κρατών μελών να εκπληρώσουν ορισμένες από τις υποχρεώσεις τους βάσει της οδηγίας 2011/16/ΕΕ του Συμβουλίου (3).
                  
               
                     (2)
                  
                  
                     Ορισμένα κράτη μέλη και πρόσωπα που υπέχουν υποχρέωση υποβολής πληροφοριών στις αρμόδιες αρχές των κρατών μελών βάσει της οδηγίας 2011/16/ΕΕ αιτήθηκαν παράταση ορισμένων προθεσμιών που καθορίζονται στην εν λόγω οδηγία. Οι εν λόγω προθεσμίες αφορούν την αυτόματη ανταλλαγή πληροφοριών επί χρηματοοικονομικών λογαριασμών των οποίων οι δικαιούχοι είναι φορολογικοί κάτοικοι άλλου κράτους μέλους και επί δηλωτέων διασυνοριακών ρυθμίσεων που περιλαμβάνουν τουλάχιστον ένα από τα διακριτικά που καθορίζονται στο παράρτημα IV της οδηγίας 2011/16/ΕΕ («δηλωτέες διασυνοριακές ρυθμίσεις»).
                  
               
                     (3)
                  
                  
                     Η σοβαρή διαταραχή που προκαλεί η πανδημία COVID-19 στις δραστηριότητες πολλών χρηματοπιστωτικών ιδρυμάτων και προσώπων που υποχρεούνται να δηλώνουν δηλωτέες διασυνοριακές ρυθμίσεις δυσχεραίνει την εμπρόθεσμη συμμόρφωση με τις υποχρεώσεις υποβολής στοιχείων που υπέχουν βάσει της οδηγίας 2011/16/ΕΕ. Τα χρηματοπιστωτικά ιδρύματα είναι επί του παρόντος αντιμέτωπα με επιτακτικά καθήκοντα που σχετίζονται με την πανδημία COVID-19.
                  
               
                     (4)
                  
                  
                     Επιπλέον, χρηματοπιστωτικά ιδρύματα και πρόσωπα που υπέχουν υποχρέωση υποβολής στοιχείων αντιμετωπίζουν σοβαρές διαταραχές των εργασιών τους, κυρίως λόγω των συνθηκών τηλεργασίας που επικρατούν στα περισσότερα κράτη μέλη εξαιτίας των μέτρων αναστολής των δραστηριοτήτων. Ομοίως, αρνητικά έχει επηρεαστεί και η ικανότητα των φορολογικών αρχών των κρατών μελών να συλλέγουν και να επεξεργάζονται δεδομένα.
                  
               
                     (5)
                  
                  
                     Η κατάσταση αυτή απαιτεί επείγουσα και, στο μέτρο του δυνατού, συντονισμένη αντίδραση εντός της Ένωσης. Για τον σκοπό αυτό, είναι αναγκαίο να δοθεί στα κράτη μέλη η δυνατότητα να παρατείνουν την προθεσμία για την ανταλλαγή πληροφοριών επί χρηματοοικονομικών λογαριασμών των οποίων οι δικαιούχοι είναι φορολογικοί κάτοικοι άλλου κράτους μέλους, ώστε τα κράτη μέλη να μπορούν να προσαρμόσουν τις εθνικές τους προθεσμίες για την υποβολή των πληροφοριών αυτών από τα Δηλούντα Χρηματοπιστωτικά Ιδρύματα. Επιπλέον, τα κράτη μέλη θα πρέπει επίσης να έχουν τη δυνατότητα παράτασης των προθεσμιών για την υποβολή και την ανταλλαγή πληροφοριών επί δηλωτέων διασυνοριακών ρυθμίσεων.
                  
               
                     (6)
                  
                  
                     Η παράταση των προθεσμιών («παράταση») στοχεύει στην αντιμετώπιση μιας εξαιρετικής κατάστασης χωρίς να διαταράσσει τη λειτουργία της οδηγίας 2011/16/ΕΕ ή την εδραιωμένη από αυτή διάρθρωση. Κατά συνέπεια, είναι αναγκαίο η παράταση να περιοριστεί και να παραμείνει ανάλογη προς τις πρακτικές δυσχέρειες που προκαλεί η πανδημία COVID-19 σχετικά με την υποβολή και την ανταλλαγή πληροφοριών.
                  
               
                     (7)
                  
                  
                     Λαμβανομένης υπόψη της σημερινής αβεβαιότητας σχετικά με την εξέλιξη της πανδημίας COVID-19 και δεδομένου ότι οι περιστάσεις που δικαιολογούν την έκδοση της παρούσας οδηγίας ενδέχεται να εξακολουθήσουν να υφίστανται για κάποιο χρονικό διάστημα, είναι σκόπιμο να προβλεφθεί η δυνατότητα μιας προαιρετικής επέκτασης της περιόδου της παράτασης. Μια τέτοια επέκταση θα πρέπει να γίνεται μόνον εφόσον πληρούνται οι προϋποθέσεις που προβλέπονται στην παρούσα οδηγία.
                  
               
                     (8)
                  
                  
                     Λαμβανομένου υπόψη του σημαντικού αντικτύπου της οικονομικής διαταραχής λόγω της πανδημίας COVID-19 στους προϋπολογισμούς, τους ανθρώπινους πόρους και τη λειτουργία των φορολογικών αρχών των κρατών μελών, θα πρέπει να εξουσιοδοτηθεί το Συμβούλιο να αποφασίζει ομόφωνα, κατόπιν πρότασης της Επιτροπής, για την επέκταση της περιόδου της παράτασης.
                  
               
                     (9)
                  
                  
                     Τυχόν παράταση δεν θα πρέπει να θίγει τα ουσιώδη στοιχεία της υποχρέωσης υποβολής στοιχείων και ανταλλαγής πληροφοριών δυνάμει της οδηγίας 2011/16/ΕΕ και θα πρέπει να διασφαλίζεται ότι καμία πληροφορία που καθίσταται δηλωτέα κατά τη διάρκεια της περιόδου της παράτασης δεν απαλλάσσεται από την υποχρέωση δήλωσης ή ανταλλαγής.
                  
               
                     (10)
                  
                  
                     Λαμβανομένων υπόψη του επείγοντος χαρακτήρα που συνεπάγονται οι εξαιρετικές περιστάσεις εξαιτίας της πανδημίας COVID-19, της αντιμετώπισης της συνεπαγόμενης κρίσης στον τομέα της δημόσιας υγείας και των κοινωνικών και οικονομικών της συνεπειών, θα πρέπει να προβλεφθεί παρέκκλιση από την προθεσμία των οκτώ εβδομάδων που προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (11)
                  
                  
                     Συνεπώς, η οδηγία 2011/16/ΕΕ θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι τα κράτη μέλη πρέπει να δράσουν λίαν συντόμως για την παράταση των προθεσμιών που διαφορετικά θα εφαρμόζονταν σύμφωνα με την οδηγία 2011/16/ΕΕ, η παρούσα οδηγία θα πρέπει να τεθεί σε ισχύ επειγόντως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Στην οδηγία 2011/16/ΕΕ, παρεμβάλλονται τα ακόλουθα άρθρα:
            
               
                  «Άρθρο 27α
                  Προαιρετική παράταση των προθεσμιών λόγω της πανδημίας COVID-19
                  
                     1.   Κατά παρέκκλιση από τις προθεσμίες για την υποβολή πληροφοριών σχετικά με δηλωτέες διασυνοριακές ρυθμίσεις όπως ορίζονται στο άρθρο 8αβ παράγραφος 12, τα κράτη μέλη μπορούν να λάβουν τα αναγκαία μέτρα για να δοθεί η δυνατότητα στους ενδιαμέσους και στους ενδιαφερόμενους φορολογουμένους να υποβάλουν, μέχρι τις 28 Φεβρουαρίου 2021, πληροφορίες σχετικά με δηλωτέες διασυνοριακές ρυθμίσεις, το πρώτο στάδιο των οποίων εφαρμόστηκε μεταξύ της 25ης Ιουνίου 2018 και της 30ής Ιουνίου 2020.
                  
                  
                     2.   Τα κράτη μέλη που λαμβάνουν μέτρα όπως αναφέρεται στην παράγραφο 1, λαμβάνουν επίσης τα αναγκαία μέτρα προκειμένου:
                     
                                 α)
                              
                              
                                 κατά παρέκκλιση του άρθρου 8αβ παράγραφος 18, οι πρώτες πληροφορίες να υποβάλλονται έως τις 30 Απριλίου 2021,
                              
                           
                                 β)
                              
                              
                                 η προθεσμία των 30 ημερών για την υποβολή των πληροφοριών που αναφέρονται στο άρθρο 8αβ παράγραφοι 1 και 7 να αρχίζει το αργότερο την 1η Ιανουαρίου 2021, εφόσον:
                                 
                                             i)
                                          
                                          
                                             η δηλωτέα διασυνοριακή ρύθμιση καθίσταται διαθέσιμη ή έτοιμη προς εφαρμογή ή έχει ολοκληρωθεί το πρώτο στάδιο της εφαρμογής της μεταξύ της 1ης Ιουλίου 2020 και της 31ης Δεκεμβρίου 2020 ή
                                          
                                       
                                             ii)
                                          
                                          
                                             οι ενδιάμεσοι κατά την έννοια του άρθρου 3 σημείο 21 δεύτερο εδάφιο παρέχουν, απευθείας ή μέσω τρίτων προσώπων, βοήθεια, συνδρομή ή συμβουλές μεταξύ της 1ης Ιουλίου 2020 και της 31ης Δεκεμβρίου 2020,
                                          
                                       
                           
                                 γ)
                              
                              
                                 σε περίπτωση ρυθμίσεων γενικής χρήσης, η πρώτη περιοδική έκθεση σύμφωνα με το άρθρο 8αβ παράγραφος 2 να υποβάλλεται από τον ενδιάμεσο έως την 30ή Απριλίου 2021.
                              
                           
                  
                     3.   Κατά παρέκκλιση από την προθεσμία που ορίζεται στο άρθρο 8 παράγραφος 6 στοιχείο β), τα κράτη μέλη μπορούν να λαμβάνουν τα αναγκαία μέτρα για να είναι δυνατόν η αναφερόμενη στο άρθρο 8 παράγραφος 3α κοινοποίηση πληροφοριών που αφορούν το ημερολογιακό έτος 2019 ή άλλη αντίστοιχη περίοδο αναφοράς να πραγματοποιηθεί εντός 12 μηνών από τη λήξη του ημερολογιακού έτους 2019 ή της άλλης αντίστοιχης περιόδου αναφοράς.
                  
               
               
                  Άρθρο 27
                  Επέκταση της περιόδου παράτασης
                  
                     1.   Το Συμβούλιο μπορεί, κατόπιν πρότασης της Επιτροπής, να εγκρίνει κατόπιν ομοφωνίας εκτελεστική απόφαση για την επέκταση της περιόδου παράτασης των προθεσμιών που ορίζονται στο άρθρο 27α κατά τρεις μήνες, εφόσον συνεχίζονται οι σοβαροί κίνδυνοι για τη δημόσια υγεία, οι σοβαρές δυσχέρειες και η οικονομική διαταραχή λόγω της πανδημίας COVID-19 και εφαρμόζονται μέτρα αναστολής των δραστηριοτήτων από τα κράτη μέλη.
                  
                  
                     2.   Η πρόταση εκτελεστικής απόφασης του Συμβουλίου υποβάλλεται στο Συμβούλιο τουλάχιστον ένα μήνα πριν από τη λήξη της σχετικής προθεσμίας.».
                  
               
            
         
         
            Άρθρο 2
            Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα οδηγία απευθύνεται στα κράτη μέλη.
         
         
            Βρυξέλλες, 24 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Γνώμη της 19ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Γνώμη της 14ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (3)  Οδηγία 2011/16/EE του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64 της 11.3.2011, σ. 1).